作者:柳永
標題:玉女搖仙佩
內容:飛瓊伴侶，偶別珠宮，未返神仙行綴。取次梳妝，尋常言語，有得幾多姝麗。擬把名花比。恐旁人笑我，談何容易。細思算、奇葩豔卉，惟是深紅淺白而已。爭如這多情，佔得人間，千嬌百媚。須信畫堂繡閣，皓月清風，忍把光陰輕棄。自古及今、佳人才子，少得當年雙美。且恁相偎依。未消得、憐我多才多藝。願妳妳、蘭心蕙性，枕前言下，表餘深意。為盟誓。今生斷不孤鴛被。